b'\n_START_ARTICLE_\nGrad Rade\xc4\x8de\n_START_SECTION_\nZgodovina\n_START_PARAGRAPH_\nGrad je prvi\xc4\x8d omenjen posredno v dokumentu iz leta 1206, ko nastopa kot pri\xc4\x8da vitez\xc2\xa0\xc2\xbbRobert de Ratschach", kot navaja Valvasor. Nastal je na obmo\xc4\x8dju posesti rodu grofice Heme Bre\xc5\xa1ko-Seli\xc5\xa1ke. Kot svojo dedino so ga pozidali vitezi Rade\xc5\xa1ki, ki so bili sorodniki Ostrovrharjev iz Svibna.Kot grad ali\xc2\xa0\xc2\xbbvest Ratsach oz. Ratschach\xc2\xab\xc2\xa0se prvi\xc4\x8d izrecno omenja v listinah iz 1336. Rade\xc5\xa1ki vitezi so bili sprva ministerijali Spanheimov, grad z gospo\xc5\xa1\xc4\x8dino pa je bil spanheimski fevd do 1148. Spanheime kot fevdalne gospode so nasledili Traungauci (1148-1192), Babenber\xc5\xbeani (1192-1246), Otokar II. P\xc5\x99emysl (1261-1276) in kraj\xc5\xa1i \xc4\x8das Vovbr\xc5\xa1ki. Grof Ulrik Vovbr\xc5\xa1ki je grad leta 1286 prodal vojvodi Albertu Habsbur\xc5\xa1kemu. Ta ga je nato leta 1291 izro\xc4\x8dil Tirolskim grofom, koro\xc5\xa1kim vojvodam na Kranjskem in v savinjski grofiji, ki so ga zastavili grofom Ortenbur\xc5\xa1kim. Iz ortenbur\xc5\xa1ke zastava so ga Habsburgi (avstrijski vojvoda Albreht in Oton) leta 1336 odkupili, vendar takoj zastavili Frideriku \xc5\xbdovne\xc5\xa1kemu. Celjski grofi so gospodarili na gradu do leta 1456._NEWLINE_Vitezi Rade\xc5\xa1ki, ki so izumrli konec 13. stoletja, so bili ministerijali vsakokratnih lastnikov. Po letu 1261 je grad in gospo\xc5\xa1\xc4\x8dino upravljal gradi\xc5\xa1\xc4\x8dan \xc4\x8de\xc5\xa1kega kralja Otokarja II. P\xc5\x99emysla Teoderik s Stanga pri Deutschlandsbergu. Po Otokarjevi smrti leta 1278 je njegova biv\xc5\xa1a \xc5\xbeena in pravnukinja Leopolda VI. Babenber\xc5\xa1kega, sedaj poro\xc4\x8dena z Ulrikom Vovbr\xc5\xa1kim zahtevala tudi Rade\xc4\x8de. Za odpoved se je sporazumela s kraljem Rudolfom Habsbur\xc5\xa1kim za odpravnino za katero je z mo\xc5\xbeem prejela v zastavo ve\xc4\x8d gradov vklju\xc4\x8dno z Rade\xc4\x8dami. Rudolfov sin Albrecht je leta 1291 grad odkupil in ga predal Tirolskim. Pred letom 1328 je tirolski grof kot kranjski gospod Rade\xc4\x8de podeljeval v zastavo. V zastavi so ga imeli grofje Ortenbur\xc5\xa1ki. Habsbur\xc5\xbeani so po prevzemu Kranjske leta 1336 grad Rade\xc4\x8de odkupili in ga spet zastavili Celjanom._NEWLINE_Po letu 1336 so gospo\xc5\xa1\xc4\x8dino in grad imeli v zastavi Celjski grofje. Na gradu so imeli gradi\xc5\xa1\xc4\x8dane, ki so upravljali z gospo\xc5\xa1\xc4\x8dino; med letoma 1421 in 1438 je to bil Jurij I. pl. \xc5\xa0irski (Scheyer). Leta 1442 je grad delno razru\xc5\xa1il celjski vojskovodja Jan Vitovec a so ga kmalu obnovili. Po smrti zadnjega Celjana leta 1456 je grad in gospostvo postalo de\xc5\xbeelnokne\xc5\xbeji fevd._NEWLINE_Leta 1458 je Rade\xc4\x8de, kot de\xc5\xbeelnokne\xc5\xbeji fevd dobil v zastavo Hans Mehovski, od leta 1478 Bernard Griebinger, od 1482 do 1485 Viljem Dollacher, leta 1493 Ludvik pl. Gall Gallenstein, leta 1497 Filip pl. Werngkh in do leta 1511 Pavel pl. Liechteinstein. Po letu 1511 ga je imel v zakupu \xc5\xbdiga pl. Mordax, nekdanji oskrbnik v Mokronogu, nato ga je imel od 1517 v zastavi gospod \xc5\xbdiga Vi\xc5\xa1njegorski. V \xc4\x8dasu kme\xc4\x8dkega upora 1573 je v listinah izpri\xc4\x8dan grajski oskrbnik Gnedic, vendar z uporniki ni pri\xc5\xa1lo do spopadov. Pred 1581 ga je imel v zastavi Karel pl. Vi\xc5\xa1njegorski, varuh njegovih dedi\xc4\x8dev Janez pl. Gallenberg je leta 1581 gospostvo prodal Viljemu pl. Lambergu z Bo\xc5\xa1tanja pri Sevnici. Med letoma 1581 in 1593 je bil njegov upravnik Urban Treuer. Herbert pl. Lamberg je 1598 zastavne pravice prenesel na Inocenca pl. Moscona, ki je razru\xc5\xa1eni grad in posest kupil leta 1618. Nasledil ga je Janez Jurij pl. Moscon. Leta 1672 je gospo\xc5\xa1\xc4\x8dino Rade\xc4\x8de kupil baron Andrej Danijel Mordax. Ta je proti koncu stoletja sede\xc5\xbe gospostva prenesel iz razpadajo\xc4\x8dega gradu v gra\xc5\xa1\xc4\x8dino pod grajskim gri\xc4\x8dem, ki jo je leta 1535 zgradil \xc5\xbdiga Vi\xc5\xa1njegorski (sedaj imenovana Trinkova gra\xc5\xa1\xc4\x8dina). Ernest Ferdinand Mordax je bil lastnik leta 1699. Ta je leta 1706 gospostvo prodal mlaj\xc5\xa1emu bratu Janezu Andreju. Po smrti njegovega sina Andreja Danijela  leta 1761 je gospostvo podedovala h\xc4\x8di Jo\xc5\xbeefa Katarina poro\xc4\x8dena baronica Gall, po njej pa leta 1765 njen sin Ignac Bernard Ksaver baron Gall  . Ta je leta 1797 gospostvo prodal Matev\xc5\xbeu Bilcu. Leta 1821 je posest na dra\xc5\xbebi kupil Jo\xc5\xbeef Maksimilijan Posch, po njem je dedovala njegova vdova, ki se je poro\xc4\x8dila z Jo\xc5\xbeefom baronom Gallom 1847, s katerim sta leta 1850 posest Rade\xc4\x8de skupaj s posestvom Svibno prodala bavarskemu poro\xc4\x8dniku Frideriku Voll-u. Ta je obe posestvi leta 1867 prodal na dra\xc5\xbebi. Kupil ju je Moric L\xc3\xb6wenfeld iz Linza 15 in ju hkrati s posestvom Selo prodal 22. aprila 1890 Jo\xc5\xbeefu Hellerju trgovcu na Dunaju. Nato se kot lastniki izmenjajo \xc4\x8dlani dru\xc5\xbeine Fischer, in od Friderika Fischerja pl. Ankerna leta 1895 posest odkupi Franz knez Turja\xc5\xa1ki . \xc5\xbde naslednje leto pa je \xc5\xa1la njegova posest v ste\xc4\x8daj. Posesti je kupil Adolf L\xc3\xb6ssl. Leta 1902 sta posestva kupila Jo\xc5\xbeef Prosenc in ljubljanski \xc5\xbeupan Ivan Hribar. Nova lastnika sta 1904 sklenila delilno pogodbo, s katero je Prosenc prepustil svojo polovico posestva Rade\xc4\x8de Ivanu Hribarju. Od Hribarja je Rade\xc4\x8de 1907 kupil veleposestnik iz Brezovice na Hrvatskem Jo\xc5\xbeef Ausch. Leta 1915 je posestvo kupila Hrvatska eskomptna banka.'